**ELŐTERJESZTÉS**

**A Gazdasági és Jogi Bizottság 2024. december 16-i ülésére**

**Javaslat pályázatokkal kapcsolatos döntések meghozatalára**

1. **Javaslat az Interreg Central Europe MobilityAllianCE elnevezésű pályázattal kapcsolatos döntés meghozatalára**

Szombathely Megyei Jogú Város Önkormányzatát társult partnernek (Associated Partner) kérte fel a Pannon Business Network, a város egyik együttműködő partnere az Interreg Central Europe MobilityAllianCE projekthez kapcsolódóan.

A MobilityAllianCE projekt célja a nyilvános mobilitási szolgáltatások korlátozott elérhetőségének kezelése a kijelölt városokban és régiókban, Horvátországon, Magyarországon, Olaszországon és Szlovénián belül. A társult partneri státusz nem egyenlő a projekt partneri státusszal, hiszen ebben az esetben Szombathely Megyei Jogú Város Önkormányzatának nincs önálló költségvetése és nem köteles a projekt tartalmi megvalósításában részt venni. A társult partneri státusz a szakmai tanulmányutakon való részvételt foglalja magában, amennyiben a konzorciumi partner – jelen esetben a PBN – indokoltnak tartja a jelenlétét, továbbá a projektben létrejövő dokumentumokból való tájékozódást és a projektben résztvevő városokkal való egyeztetést teszi lehetővé.

A társult partneri státusz megszerzéséhez egy „Letter of Support” azaz Támogatói nyilatkozat aláírása szükséges.

Javaslom, a Tisztelt Bizottsága értsen egyet azzal, hogy az Önkormányzat a**z Interreg Central Europe MobilityAllianCE elnevezésű** pályázatban társult partner státuszban vegyen részt és hatalmazza fel a polgármestert a pályázat benyújtásához szükséges Támogatói nyilatkozat aláírására.

1. **Javaslat az Intelligent Cities Challange, azaz Intelligens Városok Kihívás program keretein belül létrejövő „Local Green Deal”, azaz Helyi Zöld Megállapodással kapcsolatos döntés meghozatalára**

Szombathely Megyei Jogú Város Önkormányzata az elmúlt évek során aktív résztvevője volt az Európai Unió által 2020-ban indított *100 Intelligent Cities Challenge* (100 Intelligens Város Kihívás) programnak. Ennek keretében készült el a Szombathely2030 10 éves gazdaság- és városfejlesztési stratégia. Az Önkormányzat 2024. elején egyetlen magyar városként csatlakozott az Intelligens Városok Kihívás 2.0 programhoz is.

Az Intelligens Városok Kihívás 2.0 program célul tűzte ki, hogy a résztvevő városok helyi szinten hozzanak létre a *European Green Deal* (Európai Zöld Megállapodás) mintájára úgynevezett *Local Green Deal*-eket (Lokális Zöld Megállapodások). Ezek a megállapodások tematikus szektorok mentén kidolgozott együttműködési keretként szolgálnak, és a program zárásának kötelező elemét képezik.

A program keretében összesen három tematikus szektorhoz kapcsolódóan szükséges Helyi Zöld Megállapodások megkötése. A kijelölt szektorok a következők:

1. Energia és megújuló energiaforrások,
2. Fenntartható mobilitás,
3. Épített környezet.

A Fenntartható mobilitás és az Épített környezet szektorhoz kapcsolódó megállapodások jelenleg felülvizsgálat alatt állnak az Intelligens Városok Kihívás 2.0 döntéshozó testülete által. Az Energia és megújuló energiaforrások témaköréhez kapcsolódó Helyi Zöld Megállapodást azonban már jóváhagyták, amelynek középpontjában egy komplex zöldhidrogén-ökoszisztéma kiépítése áll Szombathelyen.

Fontos kiemelni, hogy a megállapodások aláírása sem tartalmi, sem pénzügyi vonatkozásban nem jelent kötelezettségvállalást az aláíró felek számára. A dokumentumok célja, hogy kifejezzék az aláíró felek együttműködési szándékát, különösen abban az esetben, ha a témához kapcsolódóan európai uniós források bevonására nyílik lehetőség.

Javaslom, hogy a Tisztelt Bizottság hatalmazza fel a polgármestert az Intelligens Városok Kihívás 2.0 programhoz kapcsolódó Helyi Zöld Megállapodás aláírására.

Kérem a Tisztelt Bizottságot, hogy az előterjesztést megtárgyalni és a határozati javaslatokat jóváhagyni szíveskedjék!

**Szombathely, 2024. december „ ”**

**/: Dr. Nemény András :/**

**I.**

**HATÁROZATI JAVASLAT**

**.…/2024. (XII.16.) GJB. sz. határozat**

Szombathely Megyei Jogú Város Gazdasági és Jogi Bizottsága egyetért azzal, hogy az Önkormányzat az **Interreg Central Europe MobilityAllianCE elnevezésű** pályázatban társult partner státuszban részt vegyen és felhatalmazza a polgármestert a pályázat benyújtásához szükséges Támogatói nyilatkozat aláírására.

**Felelős:** Dr. Nemény András polgármester

            Dr. Károlyi Ákos jegyző

Bokányi Adrienn, a Bizottság elnöke

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**II.**

**HATÁROZATI JAVASLAT**

**.…/2024. (XII.16.) GJB. sz. határozat**

Szombathely Megyei Jogú Város Gazdasági és Jogi Bizottsága felhatalmazza a polgármestert az Intelligens Városok Kihívás 2.0 programhoz kapcsolódó Helyi Zöld Megállapodás aláírására.

**Felelős:** Dr. Nemény András polgármester

            Dr. Károlyi Ákos jegyző

Bokányi Adrienn, a Bizottság elnöke

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal